ZAGREB Samo dan nakon što je slovenska tvrtka GEN-I hrvatskim kućanstvima, kao i poduzetništvu, otvorila svoja vrata za prelazak iz HEP-a, cijene je jučer objavio i drugi HEP-ov konkurent, njemački RWE. Nude tri tarifna paketa s cijenama nižim od pet do 10 posto, ovisno o modelu koji se izabere, odnosno ovisno o trajanju ugovora.

Predsjednik Uprave Hrvatske elektroprivrede (HEP) Tomislav Šerić najavio je danas kako će se omogućiti da se opskrbljivača električne energije može promijeniti sa svakim prvim u mjesecu. Imamo novi Zakon o tržištu električne energije, a stare provedbene akte, kao što su oni o promjeni opskrbljivača, o općim uvjetima i slično. U trenutku naglog dolaska velikog broja novih opskrbljivača ne želimo biti prepreka u razdoblju dok se ne donesu provedbeni akti i želimo to riješiti, kazao je Šerić na drugoj regionalnoj konferenciji o energetskoj budućnosti, koja je u organizaciji tjednika Lider održana pod nazivom »Vladina energetska politika – provedba«. Naime, prema važećim podzakonskim aktima opskrbljivač se može promijeniti samo kod svakog očitanja brojila, što za kućanstva znači dva puta godišnje, odnosno svakih šest mjesec, dok je u novi Zakon ugrađena odredba iz trećeg energetskog paketa o mogućnosti promjene opskrbljivača struje svaka tri tjedna. To pravilnicima još nismo riješili, ali ubrzano radimo na tome, kazao je Šerić i najavio da će se omogućiti da se opskrbljivača električne energije može promijeniti sa svakim prvim u mjesecu. Među kompanijama koja ulazi na hrvatsko tržište i ovih je dana predstavila svoju ponudu opskrbe kućanstava električnom energijom je i RWE Energija čiji član Uprave Miroslav Kulla, na temelju iskustava otvaranje tržišta u regiji srednje i istočne Europe, ističe kako se i u Hrvatskoj može očekivati da kupci vode računa o cijeni usluge, ali traže i više proizvoda i važno je imati pouzdanog opskrbljivača. Naglašava i kako je potrebna institucionalna potpora kako bi se korisnici potaknuli na promjenu opskrbljivača, ali i kako treba educirati korisnike. Glavne teme današnjeg skupa bile su treći energetski paket, obnovljivi izvori energije i veliki projekti, a predstavljajući glavne odrednice trećeg energetskog paketa, glavni savjetnik u Hrvatskoj energetskoj regulatornoj agenciji (HERA) Eraldo Banovac je istaknuo kako je razrađen kroz dvije europske direktive i tri uredbe. Cilj mu je uspostaviti jedinstvena tržišta električne energije i prirodnog plina u EU, na kojem će cijene biti što niže, a standardi usluga i sigurnost opskrbe visoki, kazao je Banovac ističući kako bi realne cijene trebale omogućiti održivost eneretskog sustava i njegovu razvojnu komponentu. Šerić kaže kako HEP oko 80 posto potrošnje električne energije u Hrvatskoj zadovoljava iz vlastite proizvodnje, a investicijama želi nadomjestiti i tih 20 posto koje sada uvozi. »Uspijemo li zamijeniti uvoz vlastitom proizvodnjom tada smo napravili velik posao. To je plan HEP-a«, kazao je. (Hina)

Prema riječima Zorana Miliše , predsjednika uprave RWE Energije, koja će opskrbljivati HEP-ove »prebjege«, očekuje se da će dugoročna ušteda za prosječno kućanstvo iznositi od pet do 15 posto.



Uštede i bonusi

»Premda će korisnici moći uštedjeti više u 2013., ne želimo zavaravati građane«, kazao je Miliša, vjerojatno misleći na kalkulacije uštede slovenskog GEN-I-ja koji je u svoju uštedu do kraja ove godine uključio i bonus razdoblje od mjesec dana besplatne struje za sve one koji s njim potpišu ugovor do kraja srpnja.

U prosjeku, GEN-I hrvatskim potrošačima nudi oko deset posto jeftiniju struju od HEP-a, otprilike koliko i RWE, no kako je RWE jučer izašao sa svojim cijenama, GNE-I je odmah ponudio dodatnih 2,5 posto popusta hrvatskim kućanstvima.

Kako doznajemo od Roberta Goloba, predsjednika uprave GEN-I-ja, u samo 24 sata od predstavljanja hrvatskim kupcima, GEN-I je dobio više od 300 novih kupaca, koji su mu prešli iz HEP-a, i kojima će prvih mjesec dana struja biti besplatna, a ista cijena zajamčena do kraja 2015. godine. Prema Golobovim riječima, interes za prelazak je toliki, da im je jučer čak »kolabirao« pozivni centar.

Na pojeftinjenje se, međutim, očito sprema i HEP. Kako se može čuti u HEP-u, poskupljivati neće sigurno, već, sasvim suprotno, »pripremaju svoju ponudu«. O kojem je eventualnom pojeftinjenju riječ, ne otkrivaju, no dolazak konkurencije je očito, što se potrošača tiče, urodio plodom.

»Za HEP je dolazak konkurencije bio očekivan. Odabran je dobar trenutak jer su okolnosti na tržištu takve da omogućuju konkurentnost cijena«, poručuju iz HEP-a, misleći na već duže vrijeme izrazito povoljne cijene električne energije na burzama, ali i u Hrvatskoj jako povoljnu hidrološku godinu.

Benefit građanima

Ministar gospodarstva Ivan Vrdoljak poručio je još u ponedjeljak kako se HEP za dolazak konkurencije trebao pripremiti odavno, i sad je samo pitanje hoće li izgubiti deset ili 30 posto tržišta.

– Bit će gubitak tržišta sigurno, ali ne u onoj mjeri u kojoj bi se ugrozilo funkcioniranje tvrtke. Siguran sam da će ekipa u HEP-u zauzeti stav da će zadržati ono što je najisplativije za HEP i najkorisnije za građane i da će biti konkurentni bez obzira što konkurencija dolazi. Naravno, sada i HEP može nuditi struju i u Sloveniji, Mađarskoj ili bilo kojoj drugoj zemlji u okruženju. A građani će imati benefit jer uvijek liberalizacija donosi nižu cijenu i kvalitetniju uslugu, zaključio je Vrdoljak.